กสิกรจ่าย120ล้าน โปรโมชันกองภาษี
บลจ.กสิกรไทย เผยปี 2554 ผู้ลงทุนแห่รับโปรโมชัน ซื้อ LTFRMF ได้เงินสดคืนกว่า 120 ล้านบาท ติดใจอัดโปรโมชันต่อปีนี้
7 มี.ค. 2555

บลจ.กสิกรไทย เผยปี 2554 ผู้ลงทุนแห่รับโปรโมชัน ซื้อ LTFRMF ได้เงินสดคืนกว่า 120 ล้านบาท ติดใจอัดโปรโมชันต่อปีนี้
นายอำพล โพธิ์โลหะกุล ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า ปี 2554 ผู้ลงทุนที่มีสิทธิได้รับเงินคืน (Cash Back) จากรายการส่งเสริมการขายเมื่อซื้อกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) มีจำนวนกว่า 8 หมื่นราย ยอดเงินลงทุน 1.7 หมื่นล้านบาท คิดเป็นมูลค่าคืนเงินกว่า 120 ล้านบาท 
“ยอดคืนเงินครั้งนี้เพิ่มขึ้นจากปี 2553 กว่า 30% ผู้ลงทุนที่มีสิทธิได้รับเงินเพิ่มขึ้น 14% ถือเป็นการจ่ายเงินในโปรโมชันสูงที่สุดในประวัติการณ์กองทุน” นายอำพล กล่าว 
อย่างไรก็ตาม จากผลตอบรับที่ดี ปี 2555 บริษัทยังมอบเงินสดคืนในกองทุนดังกล่าวตั้งแต่วันที่ 3 ม.ค.– 28 ธ.ค. 2555 สูงสุด 1.2 แสนบาทเช่นเดิม โดยเพิ่มสิทธิพิเศษเมื่อซื้อผ่านบัตรเครดิตกสิกรไทยที่สาขาธนาคารกสิกรไทย และทำรายการผ่านอินเทอร์เน็ตภายใน 30 เม.ย.นี้ จะได้รับคะแนนสะสมพิเศษ 4 เท่า
บลจ.ทิสโก้ แจ้งว่า กองทุนเปิดทิสโก้เซ็ท อิควิตี้ ทริกเกอร์ 11% มีผลตอบแทนถึงเป้าหมาย 11% ก่อนกำหนด 1 ปี จึงได้คืนเงินผู้ลงทุน